google/wiki40b huggingface dataset:
Meløyavisa

Meløyavisa var en avis (etablert i 1986) som ble utgitt i Nordland.
Avisa ble utgitt to ganger i uka på Ørnes i Meløy kommune, og dekket kommunene Rødøy, Meløy og Gildeskål.
Redaktør var i de aller fleste driftsårene Bente Haldorsen. Avisen ble fra 2019 slått sammen med konkurrenten Framtia, og det nye navnet er Kulingen.
Torre Altus

Torre Altus er en skyskraper i Mexico by. Den befinner seg i det eksklusive strøket Bosque de las Lomas, og inneholder leiligheter. Bygninga sto ferdig i 1998. Den er 197 meter høy, og har 45 etasjer. Torre Altus er tegna av arkitektene Augusto H. Álvarez og Adolfo Weichers.
Melodi Grand Prix 1985

Sendingen

Finalen ble arrangert i et strengt voktet Chateau Neuf i Oslo lørdag 30. mars. Rita Westvik var programleder og loset publikum og tv-seere gjennom sendingen. Et 19-mannsorkester under ledelse av Terje Fjærn akkompagnerte de ti finalelåtene. Koret besto av Per Øystein Sørensen, Kari Gjærum, Håkon Iversen og Anne-Marie Giørtz. I tillegg deltok Hege Schøyen som femtekorist under Bjørn Eidsvågs «Gammel drøm». 
NRK holdt ingen åpen innsendingskonkurranse dette året, men satte i stedet ned en egen komité, bestående av Kari Gjærum, Jan Eggum, Lasse Hafreager, Sigurd Jansen og Jan Erik Kongshaug. Komiteen plukket ut ti norske komponister og inviterte dem til å sende inn bidrag til Melodi Grand Prix.  
Jahn Teigen hadde også en sentral rolle i sendingen, både som programlederassistent og som pauseunderholder, der han framførte et potpurri av tidligere Melodi Grand Prix-låter.   
Til å avgjøre det hele hadde NRK hentet inn fire fagdommere fra utlandet. Hver fagdommer ga ett sett med poeng, det samme gjorde fem distriktsjuryer. Forhåndsfavorittene var Anita Skorgan og Bobbysocks, og det var nettopp disse to bidragene som kjempet en hard kamp om seieren. Mens Skorgans «Karma» var favoritt hos fagdommerne, var «La det swinge» favoritten hos distriktsjuryene. Til slutt vant Bobbysocks – som besto av Hanne Krogh og Elisabeth Andreasson. De vant også den internasjonale finalen, Norges første seier.
Utdypende artikkel: Eurovision Song Contest 1985

Hendelser

Avgjørelsen om å kun invitere spesielt utvalgte komponister vakte harme i deler av det norske musikermiljøet. Grand Prix-veteranen Arne Bendiksen og to medarrangører dro derfor i gang en alternativ sangkonkurranse, Pop Festival 1985, en drøy uke før den norske finalen. «Det er for galt at NRK velger å holde en lukket norsk Melodi Grand Prix-konkurranse, hvor bare ti personer er invitert til å delta. Hva med alle dem rundt om i landet som har ting å bidra med?» sa Arne Bendiksen til Aftenposten.
Det var et uvanlig stort sikkerhetsoppbud rundt den norske finalen i dagene før sendingen. På finaledagen slo VG opp på førstesiden at Chateau Neuf voktes som en festning av sivile vakter, politi og hunder. Avisen kommenterte at sikkerhetsoppbudet til og med overgikk finalen i Jerusalem i 1979. NRK forklarte at sikringen var av hensyn til dekoren, artistene og arbeidsroen.
Merethe Trøan var ett av medlemmene i gruppa Pastel, som framførte «Ring, ring, ring». Hun vant Melodi Grand Prix i 1992 og representerte Norge i den internasjonale finalen i Malmö samme år.
Finn Kalvik skrev teksten til «II & II», men deltok under pseudonymet B.A. Olsen.
Ella Guru

Ella Guru er et new wave- og punkeband fra Trondheim. Bandet består av medlemmene Anders Engdal Johannsen, Siver Todal, Nils Todal og Einar Grinde.
Bandet oppsto i den nordmørske bygda Todalen sent på 1990-tallet, da under navnet The Muslims. Einar Grinde ble først med i bandet etter at Ella Guru hadde flyttet base til Trondheim, hvor de spilte seg til et visst ry i byens undergrunnsmiljø.
Bandet vant i november 2007 den lokale delfinalen i musikk-konkurransen Zoom Urørt og var i januar 2008 aktuelle ved Adresseavisens Ut-awards i kategorien «Trondheims mest lovende band». I 2009 ble Ella Guru plukket ut til å være med på samleplaten Trondheim Calling 2010.
Protoplanetarisk skive

En protoplanetarisk skive er en roterende skive med tett gass som omgir en svært ung stjerne, en T Tauri-stjerne eller en Herbig-Ae/Be-stjerne. Den protoplanetare skiven kan anses å være en akkresjonsskive ettersom materie kan falle ned fra de indre delene av skiven til stjernens overflate. Den prosessen bør imidlertid ikke blandes sammen med akkresjonsprosessen som antas å danne selve planetene.
Protoplanetare skiver rundt T Tauri-stjerner skiller seg fra skivene som omgir den dominerende stjernen i dobbeltstjerne-systemet gjennom størrelse og temperatur. Protoplanetare skiveer har radier opp mot 1 000 AU, og er forholdsvis kalde; bare dens innerste deler når temperaturer over 1 000 K. De er ofte assosiert med såkalte Herbig-Haro-objekt og lignende fenomener.
Protostjerner dannes normalt av molekylskyer som hovedsakelig består av molekylært hydrogen. Når en del av en molekylsky når en kritisk størrelse, masse eller densitet, begynner den å kollapse av sin egen gravitasjon Når den kollapsede skyen, blir tettere begynner de tilfeldige bevegelsene som fantes hos molekylene i skyen å jevne seg ut og gå i retning av stjernetåkens nettovinkelmoment. Bevegelsesmengdemomentet forårsaker en stadig raskere rotasjon, ettersom tåken blir mindre. Denne rotasjonen får skyen til å flate seg ut, akkurat som når en pizzabaker flater ut deigen gjennom å rotere den i luften, og får formen til en skive. Den opprinnelige kollapsen tar omtrent 100 000 år. Eter denne tiden når stjernen et overflatetemperatur som ligner en hovedseriestjerne og blir synlig. Den er nå en T Tauri-stjerne. Akkresjon av gass på stjerne fortsetter ytterligere i cirka 10 millioner år til skiven forsvinner. De eldste protoplanetare skivene som har blitt oppdaget er 25 millioner år gamle.
Pierre Lionel Matte

Bakgrunn og arbeid

Pierre Matte vokste opp i Tønsberg i Vestfold med belgisk far og norsk mor. Han studerte blant annet ved Kunstakademiet i Trondheim i perioden 1987–1992.
Pierre Matte har flere separatutstillinger bak seg, deriblant ved Galleri UKS i Oslo i 1996, Rogaland Kunstsenter i 2002 og Oslo Kunstforening i 2007. Arbeidene hans er også vist på ei rekke gruppeutstillinger i Norge og utlandet, blant annet på Stenersenmuseet i Oslo, Milano Europa i 2000 og Museet for samtidskunst i 2007. Han er dessuten innkjøpt av Kunst på arbeidsplassen, Trondheim kommune, Norsk kulturråd og andre.
Pierre Matte har også gjennom mange år undervist kunststudenter, særlig i praktisk tegning og kunstanatomi ved Einar Granum Kunstskole og Skolen for Grafisk Design i Oslo, men også gjennom forelesninger. Han var medlem av juryen som valgte ut arbeider til Høstutstillingen i 2008.
Pierre Matte har hatt garantiinntekt siden 2006.
John Profumo

Profumo-skandalen

Profumos navn er knyttet til den såkalte Profumo-skandalen, som innebar et stort prestisjetap for regjeringen, og var en medvirkende årsak til valgnederlaget i 1964. Etter at han i 1960 ble utnevnt til krigsminister, innledet han - som var en gift mann - et kortvarig intimt forhold til en pike ved navn Christine Keeler, som uten at Profumo visste det, samtidig hadde et forhold til en attaché ved Sovjetunionens ambassade, Jevgenij Ivanov. Av den grunn kunne Profumos forhold til Keeler vurderes som en sikkerhetsrisiko.
Den 2. mars 1963 holdt parlamentsmedlemmet George Wigg (Labour Party) en tale i parlamentet der han åprnbarte hva Profumo hadde rotet seg bort i. Innledningsvis løy Profumo overfor parlamentet om sin forbindelse til Keeler og erklærte at han ville saksøke enhver som fremsatte uriktige opplysninger om ham. Etterhvert innrømmet han bekjentskapet med Keeler, men ikke mer. Selv om det ikke ble bevist at han hadde avslørt eller viderebrakt statshemmeligheter, ble Profumo tvunget til å trekke seg 5. juni 1963.

Veldedighetsarbeid

Etter avgangen sa John Profumo aldri noe om saken offentlig og jobbet lenge med veldedighetsarbeid i Toynbee Hall på Londons østkant, der han blant annet vasket toaletter. Han fortsatte der så lenge han kunne arbeide. Profumo var gift med skuespilleren Valerie Hobson, og paret holdt sammen, og samarbeide i arbeidet på Østkanten.
Profumo opptrådte så bare sjeldent i offentlige sammenhenger, og senere ble han rullestolbruker og da skjedde det enda sjeldnere. Hans siste fremtreden offentlig var ved Sir Edward Heaths begravelse den 8. november 2005.
Hans sønn er journalisten og forfatteren David Profumo (født 1955).
Truss rod

Truss rod (engelsk: truss, 'bindingsverk' og rod,'stang') er et spenningsstag som ligger i halsen på gitarer og andre strengeinstrumenter. Staget er med på å bestemme kurven («relief») langs instrumentets hals, som er viktig for både intonasjon og spillbarhet. 
Halsen på et strengeinstrument er et smalt stykke treverk som er sårbart for fuktighets- og temperaturforandringer, og ømfintlig overfor det kraftige trekket strengene utgjør. En truss rod bidrar både til å stabilisere, og fordi den kan justeres også til å oppnå en mest mulig optimal kurve i forhold til strengene. En truss rod følger hele halsens lengde, og vil oftest være tilgjengelig for justering i den ene eller i begge ender.

Diagnostisering

Det er vanlig å tenke at en hals skal være «bein», mens det optimale er en svakt salrygget hals hvor man kan holde nede samme streng i både 1. og 12. bånd på én gang, og strengen mellom klinger fritt uten å berøre noen av båndene. Avstanden fra strengene ned til båndene skal likevel være minst mulig, og en svært salrygget hals vil være veldig tung å spille på.
Halsen kan også vurderes visuelt, ved å sette øyet ved instrumentets oversadel og sikte nedover langs halsen. Siden en spent streng vil være helt rett, kan man bruke den som sammenligning for å vurdere om halsen har en ønsket kurve, og om den ser jevn ut. Halsen kan være vridd, så det er anbefalt å se langs begge sider.
Under spilling kan skurring fra strenger som kommer nedi bånd være et tegn på at halsen er for lite salrygget, og hvis det er tungt å holde grep kan det være et tegn på at den er for mye salrygget. Begge disse feilene kan imidlertid også ha andre årsaker, henholdsvis at enkeltbånd står for høyt i gripebrettet fordi de er unøyaktig montert eller har løftet seg fra spalten de står i, eller at sadelen og/eller oversadelen er for høy og bør files ned.

Justering

På instrumenter med en resonanskasse er truss rod gjerne tilgjengelig fra lydhullet, og kan enkelt justeres med en unbrakonøkkel uten å fjerne strengene. Andre løsninger er at man må ta av et deksel på instrumentets kropp eller hode for å nå stangen.
For å øke kurven må spennet fra en truss rod slippes. Da vil halsen respondere på trekket fra strengene, og løfte seg. Avstanden mellom gripebrettet og strengene blir da større. Når spennet økes, skjer det motsatte; halsens kurve minker fordi den blir presset bakover, og avstanden mellom strengene og gripebrettet blir mindre.
Sørlandets Slepebåtkompani

Sørlandets Slepebåtkompani var et rederi som ble opprettet i Kristiansand i 1947. De siste årene ble navnet endret til Skipsaksje­selskapet GAME, før det ble oppløst i 1960.
Arkivet etter Sørlandets Slepebåtkompani er oppbevart ved Statsarkivet i Kristiansand. Arkivet ble opprinnelig levert sammen med arkivet etter Gerrards Rederi, og ble skilt ut derfra under ordningsarbeidet.
Every Little Thing (Beatles-sang)

Bakgrunn

McCartney skrev «Every Little Thing» med tanke på gruppens neste singel, men I Feel Fine ble valgt i stedet. McCartney spilte den for manager Brian Epstein og følte der og da den var bra, men i etterkant betrakter McCartney sangen mer som «påfyll» til albumet. Teksten var sannsynligvis myntet på hans daværende kjæreste Jane Asher. Den bærer preg av at de fortsatt er stormede forelsket i hverandre, men at det hele blir sett for mye i fra mannens side, og ikke så mye kvinnens. John Lennon mente at han muligens hjalp til å skrive sangen ferdig.
Det som er spesielt med «Every Little Thing» med hensyn til at McCartney mest skrev den, er det faktum at den blir sunget av Lennon. McCartney bidrar med vokal kun i refrengene sammen med Lennon. Verken Lennon eller McCartney har kommet med noen kommentarer vedrørernde dette faktum i sine intervjuer der de går i gjennom sangene.

Innspilling

Gruppen startet innspillingen av «Every Little Thing» 29. september 1964 i Abbey Road Studios. De spilte inn fire tagninger hvorav den siste ble ansett som den beste, men det ble bestemt at de skulle prøve mer dagen etter. 30. september 1964 spilte de inn fire tagninger til. En av dem ble avbrutt siden McCartney begynte å rape mens han sang. En annen fullstendig gjennomkjøring avsluttet med hysterisk latter. George Harrison brukte sin 12-strenger Rickenbacker gitar. På tagning 8 la de på piano (McCartney), pauke (Ringo Starr) og en ekstra sologitar. Et bilde fra denne overdubbingen finnes i boka The Beatles Recording Sessions (side 48). Lennon sitter i bakgrunnen uten synlig gitar i fanget. Derfor tyder det på at Harrison la på denne ekstra sologitaren. Lennons stemme er forresten dobbelt innspilt.
Jacob Gudim Karlsen

2017

Karlsen fikk bronse i frittstående og bøylehest under Junior-NM i turn 2017, og han kom på fjerdeplass i svingstang og femteplass i ringer. Sammenlagt kom han på fjerdeplass.
Han deltok i Turn under European Youth Summer Olympic Festival 2017. I mangekampen kom han på 41.-plass i kvalifiseringen med 72,650 poeng, og nådde ikke finalen. Han kom på 31.-plass i frittstående, 39.-plass i bøylehest, 10.-plass i ringer, 47.-plass i skranke og 51.-plass i svingstang. Poengsummen hans sammenlagt var ny personlig rekord.

2018

I EM i turn 2018 kom han på 28.-plass i mangekampen i juniorklassen, med 74,531 poeng. Hans beste enkeltplassering var ringer, der han kom på 21.-plass. Han deltok i Nordisk mesterskap i turn 2018, og kom der på fjerdeplass sammenlagt i juniorklassen, med 74,032 poeng. Individuelt vant han ringer og skranke, og Norge fikk sølv i lagkonkurransen, der Karlsen deltok sammen med Fredrik Aas, Thodor Gadderud, Didrik Gundersen og Magnus Nygaard-Damm. 
I Sommer-OL for ungdom 2018 fikk han bronse i hopp, der han fikk 14,200 og 13,566 på de to hoppene sine, som ga 13,883 totalt. I mangekampen kom han på 18.-plass med 69,332 poeng.
Jeremy Piven

Tidlig liv

Jeremys far het Byrne Piven, og hans mor Joyce Hiller. Han vokste opp i Evanston i Illinois, og gikk på Drake University i Des Moines i Iowa. Han har arbeidet for Piven Theatre Workshop, en teatergruppe grunnlagt av foreldrene hans. Piven har opptrådt i en mengde filmer sammen med sin gode venn John Cusack.

Karriere

I dag er Piven mest kjent for rollen som Hollywood-agenten «Ari Gold» i TV-serien Entourage på HBO i USA, en rolle han har vunnet en Emmy-pris for i 2007 (Outstanding supporting actor in a comedy series, på norsk Beste birolle i en komiserie), og tidligere også mottatt to Emmy-nominasjoner for (i 2005 og 2006). Piven var også hovedrolleinnehaver og produsent for den kortlivede drama-/komiserien Cupid på ABC, samt at han var birolleinnehaver i situasjonskomedien Ellen i seriens siste tre sesonger.
ZE:A

ZE:A (Engelsk: Children of Empire, Koreansk: 제국의 아이들) er en popgruppe fra Sør-Korea som er etablert av Star Empire Entertainment. Gruppen debuterte 7. januar 2010 med tittel sangen Mazeltov fra deres første album Nativity.

Før 2010

Først kjent som Children of Empire gjennom selskapets reality serie Empire Kids, ble ZE:A introdusert. I året 2009 ble Star Empire Entertainment hardt rammet av finanskrisen og tapet av trioen V.O.S kostet dyrt. ZE:A skulle debutere i oktober 2009, men istedenfor ble flere måneder brukt til å reise rundt om i Sør-Korea å holde konserter på reisebussen for å tjene penger. I flere måneder sov de i telt og levde på minimum. Etter hvert, fikk ZE:A sitt eget reality show kalt Empire Kids Returns som var en oppfølger til den tidligere serien Empire Kids. EKR fokuserte kun på ZE:A, deres trening og framgang.

2010 -

Den 7. januar 2010 debuterte ZE:A på musikk showet Music Bank med sangen Nativity. Umiddelbart mottok de store reaksjoner og havnet #1 på både album og artist- charten på Daum samme dag.
April 2010 kom de tilbake med comeback sangen All Day Long (하루종일), skrevet og komponert av en av Sør-Koreas hotteste musikkskapere, Brave Sounds. All Day Long var en av tre sangene som var på deres nye mini-album Leap for Detonation. 
9. juli 2010, kom ZE:A nok en gang tilbake med tittel sangen Level Up.
Etter å ha blitt godt kjent, ikke bare i Sør-Korea, men rundt om i Asia, gikk ZE:A sommeren 2010 ut på Asia Tour som blant annet gikk til Malaysia, Singapore, Japan og Taiwan. Alle konsertene ble utsolgt og de inngikk avtaler med blant annet et japansk plateselskap og signerte forskjellige reklamekontrakter.
Vinteren 2010 ble ZE:A's thailandske reklame for drikken YOYO vist rundt om på TV, samt flere japanske reklamer. 
22. desember 2010 slapp ZE:A ut sin første japanske album Love☆Letter hvor sangene er på japansk, engelsk og koreansk.
I januar 2011 planlegger ZE:A en comeback i hjemlandet Sør-Korea.
Skulpturene rundt Marmorkirken

Skulpturene rundt Marmorkirken i København består av 32 skulpturer som omkranser kirkebygningen. På takterrassen står 18 skulpturer utført i sink og i gatehøyde 14 bronseskulpturer av danske kirkefedre.
Oppgaven med å skape skulpturene ble gitt til danske billedhuggere og de fleste av sinkskulpturene var på plass da kirken åpnet 19. august 1894. Senere har flere kommet til i gatehøyde.
At kirken skulle omkranses av skulpturer var en del av arkitekt Ferdinand Meldahls ideer for utsmykkingen av kirken.
Zhang Bojun

Liv og virke

Zhang studerte filosofi i Tyskland fra 1922 til 1926 og ble medlem av det kinesiske kommunistiske parti etter at han var blitt nær venn av Zhu De. Han forlot kommunistpartiet i 1927 og grunnla sammen med andre to andre politiske partier, som fremdeles er blant blant landets tillatte blokkpartier. Før grunnleggelsen av Folkerepublikken Kina var han dekan for en lærehøyskole i provinsen Anhui og senere engelskprofessor ved Sun-Yat-sen-universitetet i Guangzhou. 
Fra 1954 til 1959 var han stedfortredende formann for Det kinesiske folks politisk konsultative konferanse, og minister for samferdselsministeriet. Han var blant de intellektuelle som ytret politisk kritikk under Hundre blomster-kampanjen, og måtte bøte for det under den påfølgende Anti-høyre-kampanjen da han ble avsatt fra sine verv og fordømt som høyreavviker. Han er blant det mest prominente ofre for anti-høyre-kampanjen, da mer enn 400 000 mennesker falt som offer for forfølgelsene og gjerne forsvant i arbeidsleirer og fengsler. Zhang Bojun var blant de ledende politikere som to år senere ble innrømmet amnesti. 
Hans 10 000 bind store bibliotek ble ødelagt under kulturrevolusjonen.
Hans datter er forfatterinnen Zhang Yihe.
Podanotum

Utseende

Små til middelsstore (vingespenn 20-30 millimeter) stjertvinger uten stjerter på bakvingene, eller med én slik stjert. Oversiden er mørkbrun, med eller uten felter av glinsende metallisk blågrønne skjell, eller skinnende blå med svarte ytterkanter. Undersiden er rødbrun eller gråbrun med hakkete, mørke tverrstriper.

Levevis

Artene lever i rundt 3000 meters høyde i Andesfjellene.

Utbredelse

Disse artene lever i Sør og Mellom-Amerika.
Jianchuan

Jianchuan (kinesisk: 剑川县; pinyin: Jiànchuān Xiàn) er et fylke i Yunnan i Folkerepublikken Kina. Det ligger i det autonome prefektur Dali. Innbyggerne er for det meste av baifolket.
Befolkningen var på 165 148 innbyggere i 1999.

Tehandelen

Den gamle tehandelsruten mellom Kina og India løper gjennom fylket, og den historiske byen Shaxi var et viktig karavanserai og handelssted på veien.

Samferdsel

Kinas riksvei 214 løper gjennom området. Den fører fra Xining i provinsen Qinghai til Jinghong i Yunnan.
RTP2

Bakgrunn

Radiotelevisão Portuguesas tv-tjeneste startet 15. desember 1955 og prøvesendinger startet for fullt året etter. 7. mars 1957 begynte RTP med ordinære tv-sendinger, og fjernsynsnettet ble gradvis utbygd utover i 1960-årene.
25. desember 1968 startet RTP opp sin andre tv-kanal, RTP2. Under Salazar-regimet ble RTP-kanalene i stor grad brukt som talerør for myndighetene. Etter nellikrevolusjonen i 1974 som veltet diktaturet, startet RTP tester med farge-tv i 1975, og først i 1980 innførte RTP regulære farge-tv-sendinger.
Mens RTP1 henvender seg til et bredt publikum, retter RTP2 seg mot et nisjepublikum. Kanalen sender kultur- og faktaprogrammer samt barneprogrammer. Selv om RTP2 er landets nest eldste tv-kanal, er den bare landets tiende mest sette kanal med en markedsandel på 1,4 i 2017.
Emil Cioran

Filosofi

Ciorans filosofi markeres av en sterk pessimisme og en filosofisk interesse i selvmord og radikal skeptisisme. Cioran stiller spørsmål med all mening og hans verk utgjør en sterk skepsis til objektiv sannhet. Verkene hans er poetiske beskrivelser av smerten av livet, lidelsen og umuligheten.
Cioran var skeptisk til tradisjonell filosofi tidlig i livet og avviste abstrakt spekulasjon for personlige subjektive refleksjoner og lyrikk. 
«Jeg har oppfunnet ingenting, jeg er bare sekretæren for min egne følelser», sa han en gang seinere i livet. 
Cioran var opptatt av død og lidelse og var sterk tiltrukket ideen om selvmord; han så selvmord som et konsept som hjalp mennesket å fortsette å leve, å fortsette å holde ut fordi han/hun vet at han/hun når som helst kan avslutte livet. Dette utforsker han mer fullstendig i La tentation d'exister.
Også sterkt er temaet om menneskelig fremmedgjøring, og i 1932 oppsummerte Cioran Sartres og Camus' nihilistiske filosofi med setningen: «Er det mulig eksistensen er et eksil og tomheten vårt hjem?» (Engelsk: "Is it possible that existence is our exile and nothingness our home?" )
Selv om Cioran flørtet med fascismen i Frankrike og var interessert i Jerngarden, aviste han raskt fascismen og hans senere politiske ideologi var påvirket av Oswald Spengler som brukte gnostiske refleksjoner for å undersøke samfunnets retning. 
Ang. Gud uttrykte Cioran at kun Bach opphøyde Gud og skrev: «"Hvis det er noen som har Bach alt å takke for, så er det uten tvil Gud".» 
William H. Gass oppsummerte Ciorans tanker som «en filosofisk romanse omkring de moderne temaene som fremmedgjøring, kjedsomhet (ennui), håpløshet/umulighet, forfall, historiens tyranni, forandringens vulgære natur, bevissthet som smerte, logikk som sykdom.»  
Cioran representerte en gruppe tenkere som var mistenksomme til konseptet om historie (som hadde oppstått som en paradigme rundt den franske revolusjonen), og selv om hans verk har sterke historiske trekk, og vitner om utstrakt historisk kunnskap, foretrakk han naturen framfor historie. 
Cioran levde i Paris et enkelt og tilbaketrukket liv uten fjernsynsapparat. Han ble tildelt litteraturprisene Prix Roger Nimier (1977) og Grand prix de littérature Paul-Morand (1988), men takket nei til dem. 
Da Cioran døde i juni 1995 hadde han levd flere år med Alzheimer, og hadde sluttet å skrive et tiår tidligere. Selv om han foraktet begravelser, ble han gitt en tradisjonell bisettelse i den rumensk-ortodokse kirken «Eglise des Saints-Archangel.»